أنا مش مستوعبه مسألة أن المسلم بالوراثة فى حد الردة يقتل ليه ؟ طب هو ما اختارش اصلا ؟ بصراحه انا مستنيه حضرتك تفتح لانك بتقنعنى وأنا بذاكر وعندى أمتحانات والمسألة دى شغلانى جدا تفكير 😑وعندى سؤال تانى هل كل امور الدين لازم اقتنع بالعقل ؟ ربنا يباركلك
أتمنى تكوني دلوقتي خلصتي إمتحانات :D أولًا : بالنسبة لحد الردة نفسه.  فهو لو فكرنا هنلاقيه ما يختلفش إطلاقًا عن جريمة الخيانة العظمى ، أو مثلًا لو واحد مسافر من مصر لأمريكا ، فهو بيتحاسب بالقانون الأمريكي رغم كونه مصري ، ودا مفهوم والناس ما بتقولش : طب ما هو ما اختارش لا الناس اللي حطت القوانين ولا اختار الناس اللي بتنفذها لأنه أساسًا أجنبي ، لكن عند حد الردة والكلام دا مش بيتقال! وكذلك نفس الكلام لو واحد ولد في أي بلد لأبوين من نفس البلد ، بيتحاسب بقانونها ، ومش بيقول ما هو أنا ما اخترتش القانون دا!  فهو من حيث أن لو حد ولد في نظام يتحاسب بقوانينه دي حاجة مقبولة عند كل العقلاء على ظهر الكوكب.  اللي ولد لأبوين مسلمين دا ، هو ولد على إيه؟ ، على الإسلام صح؟  يبقى نفس الكلام. ثانيًا : حد الردة وظيفته الردع من الأساس ، واللي قتلوا ردة في تاريخ المسلمين الطويل دا كله بعد حروب الردة يتعدوا على صوابع اليدين ، ليه؟  لأن الحد وظيفته أنه يقول للناس : قررت تكفر ، فكّر كويس قبل ما تستعجل قرار الكفر دا وتعلنه ، لأن في حساب.  فهو وظيفته حماية الدين من أنه يتفلت أتباعه منه كده بدون حساب. ثالثًا: دلوقتي الناس لما يتقال قدامها حد الردة ، بيفتكروا أن واحد ارتد ، نقوم رايحين نقول له : خد ياض تعالا ندبحك!  مافيش الكلام دا ..  حد الردة لا يطبق إلا بعد ما يستتاب الشخص 3 أيام ، يفضل قاعد في بيوت المسلمين ، وياكل مع المسلمين ، ويعيش حياته عادي ، ونيجي نقول له : إنت إيه مشكلتك يابني مع الإسلام يا حبيبي؟  فيقول : مشكلاتي كذا كذا ، فنجيب له العلماء يقعدوا يناقشوه. وهنا عندنا حالتين :  1- أنه يكون عنده مشكلة فعلًا ، فتتحل ، فيسلم.  2- أنه يكون بيعاند بس وخلاص، ومزاجه كده وساعتها مافيش خلاف أنه يستحق القتل. رابعًا : دلوقتي لا فيه حد ردة ولا حد حاجة ، والناس بتكفر بالله العظيم ليل نهار ، وماحدش بيسألها على حاجة ، فممكن نشغل تفكيرنا بأن إحنا نشوف الناس دول بيكفروا بالله ليه ، أحسن بكتير من أن احنا نقعد نتكلم عن حد الردة وليه ومش ليه؟ خامسًا : من المهم في التعامل مع حاجة زي حد الردة ، أن إحنا نفكّر أن إحنا بنتكلم على الإسلام ، واللي احنا بنعتقد أنه لا يساوي الأديان الأخرى ..  فهو السؤال بيقول : ليه ما هو حر يختار دين آخر؟  لأ ، إحنا بنقول ان الإسلام هو الدين الحق وما عداه باطل ، يبقى لما نيجي نحاكم حكم في الإسلام نحاكمه وإحنا بنبص له من هذه الزاوية.  دا واحد هيسيب "الدين الحق" ، ليتركه لدين باطل..  مش هيسيب دين ويخش في دين والاتنين متساويين..  هييجي حد يقول : لأ ، ما هو أنت بتقول أنه دا دين حق ، والتاني بيقول انه دين باطل.  هأقوله دا خروج عن محل النزاع ، نقعد بقى ونشوف مين حق ومين باطل بالأدلة ، لكن في الآخر ، هيبقى في واحد دين حق ، والتاني دين باطل. وبالتالي ، ما ينفعش تحاكم الدين الحق لأديان باطلة. والله أعلم. وراجعي هذا المقال :  http://www.saaid.net/bahoth/178.htm أما بالنسبة لأمور الدين ، فمش لازم كل حاجة تقتنعي بالعقل ، المهم التسليم لأمر الله في كل الأمور التي أمر بها وشرعها ، وبعد ذلك ممكن نفهم بالظبط حكمة الحكم أو ما نفهمش ، بس في كل الحالات ، طالما تيقنا أنه أمر ربنا ، يبقى نسلم له.